CELEX: 32018R1259
Language: sk
Date: 2018-09-20 00:00:00
Title: Nariadenie Komisie (EÚ) 2018/1259 z 20. septembra 2018, ktorým sa mení nariadenie (EÚ) č. 873/2012 o prechodných opatreniach týkajúcich sa zoznamu Únie obsahujúceho arómy a východiskové materiály stanoveného v prílohe I k nariadeniu Európskeho parlamentu a Rady (ES) č. 1334/2008, pokiaľ ide o predĺženie prechodného obdobia podľa článku 4 v prípade arómy „koncentrát grilovacej arómy (rastlinný)“ FL č. 21.002 (Text s významom pre EHP)

21.9.2018   
               
               
                  SK
               
               
                  Úradný vestník Európskej únie
               
               
                  L 238/28
               
            
         NARIADENIE KOMISIE (EÚ) 2018/1259
         z 20. septembra 2018,
         ktorým sa mení nariadenie (EÚ) č. 873/2012 o prechodných opatreniach týkajúcich sa zoznamu Únie obsahujúceho arómy a východiskové materiály stanoveného v prílohe I k nariadeniu Európskeho parlamentu a Rady (ES) č. 1334/2008, pokiaľ ide o predĺženie prechodného obdobia podľa článku 4 v prípade arómy „koncentrát grilovacej arómy (rastlinný)“ FL č. 21.002
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1334/2008 zo 16. decembra 2008 o arómach a určitých zložkách potravín s aromatickými vlastnosťami na použitie v potravinách a o zmene a doplnení nariadenia Rady (EHS) č. 1601/91, nariadení (ES) č. 2232/96 a (ES) č. 110/2008 a smernice 2000/13/ES (1), a najmä na jeho článok 25 ods. 3,
         so zreteľom na nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2), a najmä na jeho článok 7 ods. 5,
         keďže:
         
                     (1)
                  
                  
                     V nariadení (ES) č. 1334/2008 je stanovený zoznam Únie obsahujúci aromatické látky a východiskové materiály schválené na použitie v potravinách a na nich, ako aj podmienky ich používania.
                  
               
                     (2)
                  
                  
                     Vykonávacím nariadením Komisie (EÚ) č. 872/2012 (3) sa prijal zoznam aromatických látok a zapracoval sa do časti A prílohy I k nariadeniu (ES) č. 1334/2008.
                  
               
                     (3)
                  
                  
                     Vykonávacím nariadením (EÚ) č. 872/2012 sa okrem toho do prílohy I k nariadeniu (ES) č. 1334/2008 zapracovali časti B („Aromatické prípravky“), C („Arómy získané tepelným procesom“), D („Aromatické prekurzory“), E („Iné aromatické látky“) a F („Zdrojové materiály“). Časti B až F danej prílohy zodpovedajú kategóriám aróm a východiskových materiálov uvedeným v článku 9 písm. b) až f) nariadenia (ES) č. 1334/2008. Časti B až F neobsahujú žiadne záznamy.
                  
               
                     (4)
                  
                  
                     Nariadením Komisie (EÚ) č. 873/2012 (4) sa v čase stanovenia zoznamu Únie stanovilo niekoľko prechodných opatrení.
                  
               
                     (5)
                  
                  
                     Nariadením (EÚ) č. 873/2012 sa pre prekladanie žiadostí týkajúcich sa aróm a východiskových materiálov uvedených v článku 9 písm. b) až f) nariadenia (ES) č. 1334/2008 v zmysle nariadenia (ES) č. 1331/2008 stanovil termín 22. október 2015. Okrem toho sa ním pre potraviny, do ktorých sa pridávajú tieto arómy, stanovilo prechodné obdobie, ktoré malo trvať, až kým Európsky úrad pre bezpečnosť potravín (ďalej len „úrad EFSA“) nevyhodnotí predložené žiadosti.
                  
               
                     (6)
                  
                  
                     V súlade s článkom 3 nariadenia (EÚ) č. 873/2012 bola 20. októbra 2015 predložená žiadosť o schválenie arómy „koncentrát grilovacej arómy (rastlinný)“ (FL č. 21.002), ktorá patrí do kategórie uvedenej v článku 9 ods. e), „iné aromatické látky“.
                  
               
                     (7)
                  
                  
                     Úrad EFSA 5. októbra 2017 požiadal žiadateľa, aby do 5. augusta 2018 predložil dodatočné vedecké informácie a toxikologické štúdie. Žiadateľ informoval Komisiu a úrad EFSA, že požadované štúdie, na základe ktorých sa majú v stanovenej lehote predložiť požadované informácie, už prebiehajú.
                  
               
                     (8)
                  
                  
                     Z dôvodov právnej istoty by sa v prípade, že nedôjde k predloženiu informácií v stanovenej lehote, mal uplatniť článok 3 ods. 4 nariadenia (ES) č. 1331/2008 s cieľom ukončiť spoločný postup na aktualizáciu zoznamu Spoločenstva.
                  
               
                     (9)
                  
                  
                     V súlade s cieľmi nariadenia (ES) č. 1334/2008 je v záujme zabezpečenia právnej istoty v prípade potravín, do ktorých sa pridáva aróma „koncentrát grilovacej arómy (rastlinný)“ (FL č. 21.002), až do ukončenia hodnotenia úradom EFSA primerané v prípade tejto žiadosti dočasne predĺžiť prechodné obdobie stanovené v článku 4 nariadenia (EÚ) č. 873/2012.
                  
               
                     (10)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            
               1.   V článku 4 nariadenia (EÚ) č. 873/2012 sa dopĺňa tento odsek 2:
               
                  
                     „2.   Potraviny obsahujúce arómu „koncentrát grilovacej arómy (rastlinný)“ (FL č. 21.002) patriace do kategórie „iné aromatické látky“, ktoré sú zákonným spôsobom uvedené na trh alebo označené pred 22. aprílom 2020, sa môžu uvádzať na trh do dátumu ich minimálnej trvanlivosti alebo dátumu ich spotreby. Pokiaľ informácie, ktoré požaduje Európsky úrad pre bezpečnosť potravín, nebudú predložené do 5. augusta 2018, postup žiadosti sa ukončí v súlade s článkom 3 ods. 4 nariadenia (ES) č. 1331/2008.“
                  
               
            
            
               2.   Pôvodný odsek článku 4 je odteraz odsekom 1.
            
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 23. apríla 2018.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. septembra 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 354, 31.12.2008, s. 34.
         
            (2)  Ú. v. EÚ L 354, 31.12.2008, s. 1.
         
            (3)  Vykonávacie nariadenie Komisie (EÚ) č. 872/2012 z 1. októbra 2012, ktorým sa prijíma zoznam aromatických látok stanovený nariadením Európskeho parlamentu a Rady (ES) č. 2232/96 a zapracúva sa do prílohy I k nariadeniu Európskeho parlamentu a Rady (ES) č. 1334/2008 a ktorým sa zrušuje nariadenie Komisie (ES) č. 1565/2000 a rozhodnutie Komisie 1999/217/ES (Ú. v. EÚ L 267, 2.10.2012, s. 1).
         
            (4)  Nariadenie Komisie (EÚ) č. 873/2012 z 1. októbra 2012 o prechodných opatreniach týkajúcich sa zoznamu Únie obsahujúceho arómy a východiskové materiály stanoveného v prílohe I k nariadeniu Európskeho parlamentu a Rady (ES) č. 1334/2008 (Ú. v. EÚ L 267, 2.10.2012, s. 162).